Diari Oficial de la Generalitat Valenciana


Sumari del DOGV 4289, del 10-07-2002 (2002/7371)

RESOLUCIÓ de 2 de juliol de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc 2002-2005 de col·laboració entre la Generalitat Valenciana, a través de la Conselleria de Benestar Social i la Cambra Oficial de Comerç, Indústria i Navegació de València per al desenvolupament d'activitats que potencien la incorporació de la dona al món empresarial a través de l'autoocupació i la creació d'empreses dirigides per dones.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4289

Data del DOGV
:   10-07-2002

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2002/7371


Data del document
:   02-07-2002

Organisme emissor
:   Presidència de la Generalitat

Tipus de document
:   Resolució

Descriptors 

:   * mercat laboral
    * cambra de comerç i indústria
    * activitat de l'empresa
    * cooperació administrativa
    * dona
    * condició de la dona

RESOLUCIÓ de 2 de juliol de 2002, de la Sotssecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc 2002-2005 de col·laboració entre la Generalitat Valenciana, a través de la Conselleria de Benestar Social i la Cambra Oficial de Comerç, Indústria i Navegació de València per al desenvolupament d'activitats que potencien la incorporació de la dona al món empresarial a través de l'autoocupació i la creació d'empreses dirigides per dones. [2002/X7371]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Benestar Social i la Cambra Oficial de Comerç, Indústria i Navegació de València, el 23 de maig de 2002, un Conveni Marc 2002-2005 de col·laboració per al desenvolupament d'activitats que potencien la incorporació de la dona al món empresarial a través de l'autoocupació i la creació d'empreses dirigides per dones, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0433/2002, i que figura com a annex d'esta resolució.
  
València, 2 de juliol de 2002.- La sotssecretària del Secretariat del Govern i Relacions amb les Corts: Amparo Koninckx Frasquet.
  
Conveni marc 2002-2005 de col·laboració entre la Generalitat Valenciana, a través de la Conselleria de Benestar Social i la Cambra Oficial de Comerç, Indústria i Navegació de Valènciam per al desenvolupament d'activitats que potencien la incorporació de la dona al món empresarial a través de l'autoocupació i la creació d'empreses dirigides per dones.
  
València, 23 de maig de 2002
  
Reunits:
  
D'una part, l'Honorable conseller de Benestar Social de la Generalitat Valenciana, senyor Rafael Blasco Castany, en nom i representació d'esta, alhora que ha sigut degudament autoritzat per a la subscripció d'este Conveni mitjançant acord adoptat el dia 23 d'abril de 2002 pel Consell de la Generalitat Valenciana, segons la competència atribuïda pels articles 35 i 2.f) de la Llei 5/1983, de 30 de desembre, de Govern Valencià, l'article 2 del Decret 138/2000, de 12 de setembre, pel qual s'aprova el Reglament Orgànic i Funcional de la Conselleria de Benestar Social, i article 2.2. del Decret 20/1993, de 8 de febrer, del Govern Valencià, pel qual es regula el Registre de Convenis i s'estableix el règim juridicopressupostari dels que subscriga la Generalitat Valenciana.
  
I d'una altra, el president de la Cambra de Comerç, Indústria i Navegació de València, senyor Arturo Virosque Ruiz ,en nom i representació d'esta, expressament facultat per Acord del ple Constitutiu que va tindre lloc el 15 d'abril de 2002.
  
Ambdues parts, en la representació que exerceixen, es reconeixen la mútua capacitat legal per a contractar i obligar-se en els termes d'este document:
  
Manifesten:
  
A la Conselleria de Benestar Social a través de la Direcció General de la Dona, li correspon elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
L'interés d'ambdues parts és el d'establir de forma conjunta les línies generals de col·laboració per al desenvolupament d'activitats que potencien l'accés de la dona al món laboral, en compliment del Pla d'Igualtat d'Oportunitats entre Homes i Dones 2001-2004, aprovat el 10 de juliol del 2001. Per a aconseguir esta finalitat, es proposen diverses accions entre les quals es podrà optar, totes elles encaminades a consolidar la Comunitat Valenciana en pionera en el desenvolupament d'accions i programes per a millorar la situació de la dona en el mercat laboral a través de l'autoocupació i creació d'empreses.
  
La Cambra de Comerç, Indústria i Navegació de València com a Corporació de dret públic i defensora dels interessos generals de l'empresariat valencià, té una contrastada experiència en l'assessorament d'empreses així com, en el suport per a la seua creació i consolidació.
  
Durant els últims anys s'ha experimentat una evolució creixent d'accions conjuntes tant en l'àmbit nacional, com en l'autonòmic i local a fi de potenciar el paper de la Comunitat Valenciana. En este marc d'actuació conjunta, es persegueix l'objectiu de desenvolupar programes destinats a dones, facilitant la posada en marxa de les iniciatives empresarials promogudes per dones, tot incloent l'autoocupació, i la seua continuïtat.
  
Mostra del compromís en el Pla d'Igualtat d'Oportunitats de la Generalitat Valenciana és la creació en la Cambra de València, des de març del 2000, del servici de suport a la dona dins del Servici Prop-emprenedores, a fi d'assessorar, formar i impulsar l'esperit emprenedor de la dona valenciana i d'esta manera promoure els projectes encaminats al desenvolupament de l'activitat empresarial femenina i prestar-los assistència i assessorament tècnic.
  
L'objecte d'este conveni no és un altre que el de configurar i ampliar, donant contingut, a un conjunt d'actuacions desenvolupades en col·laboració entre ambdues institucions des de la posada en marxa del programa de suport a la dona dins del Servici Prop-emprenedores en la Cambra de València, a fi de donar continuïtat i assegurar l'execució de les directrius que ambdues persegueixen en matèria de suport al desenvolupament professional de la dona i que donen compliment als objectius del Pla d'Igualtat d'Oportunitats entre Homes i Dones 2001-2004.
  
Tenint en compte totes les consideracions assenyalades, la Generalitat Valenciana i la Cambra de Comerç, Indústria i Navegació de València,
  
Acorden
  
La firma d'un Conveni Marc per al desenvolupament d'activitats que potencien i consoliden la incorporació de la dona al món empresarial valencià
  
Clàusules
  
Primera. Objecte
  
L'objecte d'este Conveni Marc és el desenvolupament d'activitats que consoliden la Comunitat Valenciana com a pionera en el desenvolupament d'activitats i programes encaminats a millorar la situació de la dona en el mercat laboral a través de l'autoocupació i la creació d'empreses.
  
Segona. Contingut
  
Este Conveni Marc es desenvoluparà anualment a través de resolucions de la Direcció General de la Dona, les quals contindran les activitats a realitzar durant cada exercici, amb indicació de la dotació econòmica corresponent.
  
Les activitats se subjectaran a les línies d'actuació que marca este Conveni Marc per a aconseguir els objectius d'este.
  
Tercera. Línies d'actuació
  
Les línies d'actuació a l'empara d'este Conveni seran:
  
1. Divulgació, informació i assessorament a les dones en la matèria objecte d'este conveni.
  
2. Trobades empresarials i accions que potencien la cooperació entre les usuàries.
  
3. Potenciació de la Comunitat Valenciana com a gabinet d'assessorament a la creació d'empreses per dones.
  
4. Totes aquelles accions que es consideren d'interés per a l'obtenció dels millors resultats en la consecució dels objectius fixats en este conveni.
  
Quarta. Dotació
  
D'este Conveni Marc no es deriven obligacions econòmiques, no obstant això, la Generalitat Valenciana, a través dels pressupostos anuals de la seua Conselleria de Benestar Social, i en funció de l'existència de crèdit en cada exercici econòmic, dotarà per al compliment dels objectius exposats anteriorment les corresponents línies de crèdit per al total desenvolupament del Conveni Marc.
  
Mitjançant resolucions anuals de la Direcció General de la Dona, es concretaran per a cada exercici les activitats que constituïsquen l'objecte de col·laboració.
  
Cinquena. Justificació
  
La forma en què la Conselleria de Benestar Social farà efectiva la dotació econòmica durant tot el període de vigència del Conveni Marc serà mitjançant la justificació per part de la Cambra de Comerç de València de la despesa realitzada. El pagament per part de la Conselleria de Benestar Social s'efectuarà, a mesura que la Cambra Oficial de Comerç, Indústria i Navegació de València justifique correctament la despesa i en la forma que determine la Resolució anual de la Direcció General de la Dona.
  
Sisena. Durada
  
Este Conveni entrarà en vigor en la data de la seua firma i tindrà una durada de quatre anys, des de l'any 2002 al 31 de desembre de l'any 2005.
  
Les resolucions seran anuals, amb indicació de les seues actuacions, vigència, cost i dotació d'ambdues institucions, tot establint-se en estes les possibles clàusules de penalització.
  
El Govern Valencià podrà procedir a la rescissió d'este conveni en el cas que no es complisquen les clàusules previstes en este durant el primer any de la seua vigència .
  
Per a la realització de la Resolució anual de la Direcció General de la Dona, serà necessari haver finalitzat i justificat correctament el programa d'activitats corresponents a l'exercici anterior en tots els seus extrems.
  
Setena. Naturalesa
  
Este Conveni Marc, que té naturalesa administrativa, es regirà per les seues pròpies normes i, en allò no previst, supletòriament, per la legislació i els principis de la contractació administrativa i els generals del dret.
  
El Govern Valencià faculta el conseller de Benestar Social per a la firma d'este Conveni Marc.
  
El conseller de Benestar Social delega en la directora general de la Dona, la realització de les resolucions anuals a més de la interpretació del conveni i la possibilitat de dictar totes les disposicions que siguen necessàries per al desenvolupament del que disposa este Conveni Marc.
  
Vuitena. Responsabilitat patrimonial
  
La Cambra Oficial de Comerç, Indústria i Navegació de València, serà que inicie, instruïsca i resolga les reclamacions dels particulars per qualsevol lesió que sofrisquen en els seus béns i drets com a conseqüència de l'execució de les actuacions objecte d'este Conveni, d'acord amb el que estableix l'article 18 del Reial Decret 429/1993, de 26 de març, que resol els procediments en matèria de responsabilitat patrimonial.
  
La Cambra assumirà el pagament corresponent a la indemnització que s'acorde per resolució de l'òrgan competent, emesa després de consultada la Conselleria de Benestar Social, durant un termini de 15 dies perquè expose tot allò que considere convenient.
  
I perquè conste als efectes oportuns, i en prova de conformitat, firmen els compareixents este conveni, al lloc i en la data indicats.
  
El conseller de Benestar Social,
  
RAFAEL BLASCO CASTANY
  
El president de la Cambra Oficial de Comerç, I
  
ndústria i Navegació de València,
  
ARTURO VIROSQUE RUIZ